Hardporno for alkohol-likere

Helsedirektoratet truer med dagbøter på 25.000 kroner dersom Bryggeriforeningen ikke sladder alle ølbilder på nettsidene sine.

Faksimile fra drikkeglede.no Faksimile fra drikkeglede.no

2. aug. 2012 14:13 Sist oppdatert 2. august 2012

Nå skal du få se noe komisk. Gå inn på Bryggeriforeningens nettsider. Det ser skikkelig dirty ut. Der sitter folk og drikker øl, og glassene de drikker av, er sladdet.

Det ser ut som om det er hardporno de holder på med, og ikke kunnskapsformidling. Det er der konflikten ligger.

Helsedirektoratet (jeg klarer bare å se for meg Atle Antonsen) mener det er alkoholreklame og truer med dagbøter på 25.000 kroner dersom Bryggeriforeningen ikke sladder alle bilder av øl på nettsidene sine. Bryggeriforeningen mener på sin side at de slett ikke driver med reklame, men med kunnskapsformidling.

Det siste er riktig. Mener jeg.

Les også - Folk er lei dårlig øl som ikke smaker noe

Jeg anbefaler herved alle å gå inn på drikkeglede.no og avgjøre selv. Og mens du er der inne, kan du lese om hva som skiller de ulike øltypene. Hva som er overgjæret øl og hva som er undergjæret.

Lære om ølsmaking

Om hva som passer til ulike typer mat. Om ølhistorie, ølets religiøse betydning, se listen over mikrobryggerier rundt omkring i landet og kanskje lære hvordan du brygger selv.

Alt dette er informasjon som bidrar til den voldsomme interessen for kvalitetsøl Oslo opplever akkurat nå. Spisestedene brygger eget øl, mikrobryggerier popper opp over hele byen, folk handler fra små gårds— og mikrobryggerier over hele landet.

Les det, og kjenn etter hva du får lyst til – å matche øl og mat, eller å drikke deg dritings. Og plager sladdene deg, kan du google «beer» og få 618 millioner bildetreff.

Og så kan du gå inn på hvert enkelt bilde, veksle mellom det og de sladdede bildene hos Bryggeriforeningen, tenke på Atle Antonsen og le så du gråter. Og kanskje drikke. For å glemme.

Les også: